**3/16/2011**

**Nr 2011/1**

**Vinterens arrangementer**Etter to vellykkede arrangementer i vinter, debatt om karikaturstriden fem år etter med blant annet Flemming Rose og foredraget “The Courage to Forget” v/Moris Farhi, står forholdene i Afghanistan og Pakistan på dagsorden på Litteraturhuset tirsdag 22. mars.  På dette seminaret ønsker Norsk PEN å se nærmere på situasjonen to land der både lokale og internasjonale utfordringer står i kø.  Vi er spesielt interessert i å rette fokus på det faktum at vestlige regjeringer, deriblant Norge, bidrar til at svake regimer holdes gående og at konsekvensen av det blir at politikken langt på vei styres av ekstremister.  Til seminaret **Afghanistan og Pakistan: Ytringsfrihet i fritt fall**kommer den tidligere dødsdømte afghanske journalisten **Parwez Kambakhsh**som en rekke PEN-sentere arbeidet for å få løslatt, noe han ble høsten 2009 takket være daværende FN-utsending **Kai Eide**, som også deltar på seminaret sammen med den afghanske forfatteren **Maryam Azimi**.  På del II – Pakistan, består panelet av seniorrådgiver**Raheela Chaudhry**, TV 2-journalist **Kadafi Zaman**, NRK-journalist **Atta Ansari**of politiker **Khalid Mahmood**(AP).  Ordstyrer er Norsk PENs nestleder **Elisabeth Eide**og det hele starter i Amalie Skram kl 19.00.

**Tunisia**
Gjennom sitt engasjement i Tunisian Monitoring Group (TMG) har Norsk PEN fulgt utviklingen i Tunisia siden 2004.  I begynnelsen av februar fikk generalsekretær **Carl Morten Iversen**anledning til å besøke landet – bare to uker etter at tidligere president Ben Ali rømte.  Folk vi snakket med var optimistiske, men spente – det er svært mye arbeid som gjenstår.  Som en vi snakket med sa det: “Riktignok har presidenten flyktet, men alt for mange av hans tidligere sympatisører sitter fortsatt i sentrale stillinger i mediene eller i statsadministrasjonen.  Vi kan derfor ikke stole på den nye regjeringen.”  En mer omfattende pressemelding ligger på våre hjemmesider under “Nyheter”.  Norsk PEN kommer til å følge opp sitt Tunisia-engasjement og nestleder **Elisabeth Eide**skal på en mer omfattende observasjonsreise til Tunisia før påske.

**Maria Amelie-saken**
Norsk PEN engasjerte seg tidligere i vinter i Amelie-saken og i slutten av februar sluttet over 70 av våre medlemmer seg til en støtteuttalelse for **Maria Amelie**, oversendt til justisministeren.  Det meldes nå at Amelie, som tidligere denne måneden fikk de nødvendige papirer fra russiske myndigheter slik at hun kan reise utenlands, er blitt fribyforfatter i Krakow i Polen og at hun allerede er på plass der.  Inntil norske myndigheter endrer regelverket kan hun ikke komme tilbake til Norge, ei heller som fribyforfatter, til tross for at Norge har hele 10 fribyer.  Men oppholdet i Krakow sikrer henne nå en trygg tilværelse i en periode, melder det internasjonale fribynettverket ICORN.

**PEN Internationals Writers in Prison Committee – konferanse i Brüssel**Norsk PEN sender en delegasjon på fire – leder **Anders Heger**, leder for vår egen WiPC, **Trine Kleven**, komitémedlem **Soudabeh Alishahi**og generalsekretær **Carl Morten Iversen**til denne konferansen, som finner sted annet hvert år, i år fra 24. til 27. mars.   Norsk PEN er involvert i en rekke seminarer, blant annet om religionskritikk, og skal lede seminarer om Wikileaks og situasjonen i Midtøsten.  I tillegg vil vi ha med oss tidligere nevnte **Parwez Kambakhsh**til Brüssel, der havn vil fortelle om saken sin på et lukket møte under konferansen.

**Norsk PENs årsmøte**
Norsk PENs årsmøte finner sted torsdag 28. april og starter i år kl 18.00 i Amalie Skram på Litteraturhuset.  Flere styremedlemmer, inklusive styreleder, er på valg i år.  Etter den formelle årsmøtedelen blir det lansering av **Ann-Magrit Austenås**bok **“Arven etter Sataniske Vers”**. Boka tar utgangspunkt i arbeidet til den norske Rushdie-komiteen og spør om den var med på å vinne slaget, men tapte krigen?  Boka ser nærmere på hvordan Rushdies hovedtemaer fra Sataniske vers lever videre i dagens debatt gjennom å trekke  linjer fra Khomeinis fatwa mot Salman Rushdie, og fram til karikaturstriden, norsk blasfemidebatt og dragkampen i FN om ytringsfrihet, rasisme og religionskritikk. Fra kl 19.00, ytterligere informasjon om paneldeltagere kommer på våre hjemmesider.

**Liu Xiaobo-stolen - forslag til plassering**
Ifm. fredspristildelingen i fjor hadde Norsk PEN bestillt en Liu Xiaobo-stol fra våre skotske kolleger.  Stolen, som inneholder Xiaobo-sitater på kinesisk og engelsk, ble vist fram på et frokostseminar hos Amnesty Norge 10. desember for å symbolisere Xiaobo´s fravær.  Norsk PEN hadde håpet at stolen ville kunne få en fast plassering et sted på Litteraturhuset, men husets ledelse var ikke interessert.  Vi ber nå våre medlemmer bidra med innspill og forslag til hvor stolen kan få en permanent plass – et bibliotek, en bokhandel, eller et annet sted hvor den kan bli sett, men ikke sittet på.  Et bilde av stolen kan sees på våre hjemmesider, Nyheter s. 3, og forslag på utplassering kan sendes Norsk PEN.

**Nye medlemmer**Redaktør og forfatter **Lene E. Westerås**, forfatter **Hilde Hagerup**, stipendiat og skribent **Lars Gule**, daglig leder for Oslo Poesifestival **Birgit Hatlehol**, forfatter **Mariwan Halabjaee**og journalist, oversetter og forfatter **Halwest Qadir**.